ເກົາຫຼີໃຕ້ ພະຍາຍາມ ຂະຫຍາຍ ລັດສະໝີ ການຍິງ ລູກສອນໄຟ ຂີປະນາວຸດ 
ສະຫະລັດແລະເກົາຫຼີໃຕ້ ໃກ້ຈະຕົກລົງກັນໄດ້ແລ້ວ ກ່ຽວກັບ ການຂະຫຍາຍ ລັດສະໜີການຍິງລູກສອນໄຟຂີປະນາວຸດ ເພື່ອຕອບໂຕ້ ການຂົ່ມຂູ່ ຈາກເກົາຫຼີເໜືອ.
ປະທານາທິບໍດີ Lee Myung-bak ແຫ່ງເກົາຫຼີໃຕ້ກ່າວວ່າ ລັດຖະບານຂອງທ່ານໃກ້ຈະ ຕົກລົງກັນກັບສະຫະລັດໄດ້ແລ້ວເພື່ອຂະຫຍາຍລັດສະໝີການຍິງລູກສອນໄຟຂີປະນາ ວຸດຂອງຕົນ ເພື່ອຮັບມືກັບການຂົ່ມຂູ່ຈາກເກົາຫຼີເໜືອນັ້ນ ປະທານາທິບໍດີຫຼີໃຕ້ກ່າວເຊ່ນນີ້ຕໍ່ບັນດານັກຂ່າວ ໃນຖ້ອຍຖະແຫຼງທີ່ ພິມເຜີຍແຜ່ໃນວັນ ພະຫັດມື້ນີ້ ຊຶ່ງທ່ານເຊື່ອວ່າ ຈະມີການບັນລຸຂໍ້ຕົກລົງກັນໃນເວລາອັນໃກ້ໆນີ້ ເພື່ອຂະ ຫຍາຍລັດສະໝີລູກສອນໄຟທີ່ຍິງໄດ້ 300 ຫຼັກກິໂລແມັດໃນປັດຈຸບັນທີ່ໄດ້ກໍານົດຢູ່ໃນ ຂໍ້ຕົກລົງປີ 2001 ກັບສະຫະລັດນັ້ນ ທ່ານຫຼີ ກ່າວຕື່ມວ່າ ຂໍ້ຕົກລົງກັນເວລານັ້ນໄດ້ອິງຕາມການສັນນິຖານວ່າ ການສູ້ລົບກັນ ໃດໆລະຫວ່າງສອງເກົາຫຼີຈະມີຂຶ້ນຢູ່ໃນບໍລິເວນອ້ອມແອ້ມເຂດປອດທະຫານທີ່ແບ່ງແຍກ ລະຫວ່າງສອງປະເທດນັ້ນ ແຕ່ທ່ານຫຼີ ກ່າວວ່າ ພວກລູກສອນໄຟທີ່ກ້າວໜ້າທັນສະໄໝຫຼາຍຂຶ້ນຂອງເກົາຫຼີເໜືອ ເວ ລານີ້ແມ່ນສາມາດຍິງໄປໄກເຖິງເກາະ Jeju ໄດ້ ຊຶ່ງຕັ້ງຢູ່ນອກຝັ່ງທະເລໃນພາກໃຕ້ຂອງ ເກົາຫຼີໃຕ້ນັ້ນ ຊຶ່ງທ່ານຫຼີກ່າວວ່າທາງລັດຖະບານກຸງວໍຊິງຕັນແລະເກົາຫຼີໃຕ້ໄດ້ຕົກລົງເຫັນ ດີນໍາກັນກ່ຽວກັບຄວາມຈຳເປັນທີ່ຈະມີສິ່ງແວດລ້ອມດ້ານຄວາມປອດໄພກັນໃໝ່